als_Latn dik_Latn sag_Latn
Ashtu siç ishte paralajmëruar, sot rreth orës 08:15, në lagjen veriore “Kroi i Vitakut”, ka filluar procesi i rindërtimit të shtëpive shqiptare. Mirëpo, rreth orës 09:30, një grup prej rreth 10-15 serbësh, fillimisht kanë provokuar punëtorët shqiptarë, duke kërkuar që ata t’i ndërprenë punimet dhe kur këta kanë refuzuar në gjë të tillë, serbët kanë filluar t’i sulmojnë shqiptarët me gurë.
Fatmirësisht nuk ka pas të lënduar dhe punët për asnjë moment atje nuk janë ndërprerë. Me të dëgjuar për sulmin e ekstremistëve serbë, kryetari Bahtiri e ka thirr përmes telefonit komandantin e stacionit të policisë së Kosovës në veri, Nenad Gjuriq, dhe ka kërkuar nga ai që të dërgoj policinë në vendin e ngjarjes për t’i siguruar punëtorët shqiptarë që po punojnë në pronat e tyre dhe t’i arrestoj sulmuesit.
Ai ka kërkuar nga komandanti Gjuriq që të mos i ndërpres punimet e shqiptarëve në asnjë mënyrë, duke i thënë atij se ata janë në të drejtën e tyre të pamohueshme për rindërtimin e shtëpive dhe kthimin për të jetuar në to.
Rreth orës 10:00, kryetari i Komunës së Mitrovicës, Agim Bahtiri me bashkëpunëtorë, ka arritur në lagje, ku pas pak minutave ka arritur aty edhe kryetari i komunës në veri të Mitrovicës Goran Rakiq.
Të dy kryetarët kanë dëgjuar mu në rrugë rrëfimet e shqiptarëve të cilët kanë filluar t’i rindërtojnë shtëpitë e tyre, që gjatë luftës ua kanë shkatërruar ekstremistët serbë. Ata i thanë kryetarit Rakiq, se nuk kanë nevojë për kurrfarë leje ndërtimi, pasi që shtëpitë po i ndërtojnë aty ku kanë qenë derisa janë shkatërruar dhe se këtë e lejojnë të gjitha konventat dhe ligjet ndërkombëtare dhe vendore.
“Askush nuk ka kërkua leje ndërtimi për 140 shtëpi të rindërtuara të serbëve në Frashër, në pjesën jugore të qytetit, për shtëpitë e romëve në lagjen e tyre e as për shtëpitë e rindërtuara të shqiptarëve në “Kodrën e Minatorëve” dhe në Lagjen e Boshnjakëve”. Pse vetëm ne duhet të kërkojmë leje? Ju zoti Rakiq duhet të silleni si kryetar i të gjithë qytetarëve në veri të Mitrovicës, pra edhe i shqiptarëve. Ju duhet t’i largoni huliganët dhe të na krijoni kushte për rindërtimin e shtëpive dhe kthimin në to sa më parë, pasi që jetojmë në kushte të vështira në pjesën jugore të qytetit”, i kanë thënë shqiptarët Rakiqit.
Pasi kanë dëgjuar këto fjalë nga pronarët shqiptarë të shtëpive që kanë filluar të rindërtohen, Bahtiri e Rakiq, janë hyrë brenda në automjet, ku kanë biseduar disa minuta dhe më pastaj janë larguar nga ty, për të vazhduar bisedën në një objekt hotelier në pjesën jugore të qytetit, prej nga janë kthyer pas diç më shumë se një ore.
Me tu kthyer kryetari Bahtiri tha se kanë biseduar me Rakiqin për shumë opsione lidhur me këtë çështje dhe se përmes telefonit kanë biseduar edhe me zyrtarë të Qeverisë së Kosovës. “Ne u dakorduam për formimin dy grupeve nga banorët e lagjes, shqiptarë dhe serbë, të cilët do të takohen javën që vjen me pjesëmarrjen edhe të përfaqësuesve të Qeverisë së Kosovës e ku do të ketë edhe ndërmjetësues ndërkombëtarë dhe po besojmë se do të bëhet një zgjedhje e përhershme e procesit të rindërtimit ne veri”, tha kryetari Bahtiri.
Ndërkaq kryetari i komunës së re në veri të Mitrovicës, Goran Rakiq, tha se ia shtrinë dorën e pajtimit kryetarit Bahtiri, para kamerave, duke përçuar mesazhin tek qytetarët se problemet duhet të zgjidhen me dialog e pa tensione. ”Të gjithë kanë të drejtë të rindërtojnë shtëpitë e shkatërruara dhe të kthehen të jetojnë në to, pa marrë parasysh përkatësinë etnike. Jam optimistë se gjatë bisedimeve në javën e ardhshme do të gjendet një zgjidhje e përhershme dhe e qëndrueshme për të gjitha palët”, tha ai.
Pas kësaj kryetari Bahtiri kërkoi nga shqiptarët që t’i ndërprenë punimet dhe të presin përfundimin e bisedimeve, duke i garantuar ata edhe njëherë se asgjë dhe askush nuk do të mund t’i ndalojë që të kthehen në pronat e tyre, t’i ndërtojnë shtëpitë dhe të jetojnë në to. “Ju keni besim në mua, se do ta keni mbështetjen e plotë për realizimin e të drejtës tuaj të patjetërsueshme”, ju tha kryetari Bahtiri, pronarëve të shtëpive që kishin filluar të rindërtohen. /Veriu.info/
Ky portal menaxhohet nga "Veriu.info" SH.P.K. - Mitrovicë. Të gjitha të drejtat janë të rezervuara. Kontakti: Tel. 044 / 649 – 349 E-mail: veriu.info@gmail.com © Veriu.Info | 2014
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn